Barket sammen om X-Games: – Nå er du frekk
– Nå er du frekk, sa Erik Røste til Andersen. – Nå er det du som er frekk, sa Andersen til Røste litt senere. Debatten om dopingkontrollen ved X Games fortsetter altså med uforminsket styrke, men kulturminister Linda Hofstad Helleland var helt klar da hun innledet før debatten: – Alle som skal søke oss om statsstøtte, må ha antidopingarbeidet i orden. Les også: Søker regjeringen om X Games-støtte Kulturministeren er soleklar på at de ikke kommer til å bevilge en krone til arrangementer som ikke sikrer nulltoleranse for doping. Det er interessant, fordi Andersen og X Games nylig søkte om penger både fra Oslo kommune og regjeringen. Kommunen bidro med 42 millioner kroner til X Games i 2016. Etter at kulturministeren hadde gått, startet debatten, som endte i fortsatt forvirring om X Games. Sist vinter trakk Norges Skiforbund seg fra arrangementet, og Norges Snowboardforbundet ble presset til å gjøre det samme - fordi X Games ikke oppfylte WADA-kravene til antidoping, fordi utøverne ikke skulle testes for de stoffene som er ulovlige i konkurranse. Les også: Valgerd er dopingbekymret for X Games. – Hva er problemet? gjentok Henning Andersen flere ganger, og fikk svar på tiltale fra Erik Røste og Antidoping Norge-sjefen Andreas Solheim. De hevdet at de hadde forklart Henning Andersen hva som var problemet mange ganger - og at X Games-arrangørene hadde visst dette helt siden juni 2015. Henning Andersen mente at deltagerne i X Games, unntatt skateboard, hadde FIS-lisens og derfor kunne testes på vanlig måte. Det var ikke Erik Røste enig i. Derfor ble det en opphetet debatt. – Vi fikk skriftlig fra ESPN at de ikke tillot dopingtesting i konkurransen, sa skipresidenten. Røste mener at saken er løst i det øyeblikket som X Games kommer på terminlisten, fordi deltagerne da er omfattet av det vanlige dopingregelverket. Han er klar på at X Games må følge internasjonale standarder for dopingregler om skiforbundet skal si ja til arrangementet neste år. Da Henning Andersen ble spurt om de ved neste års arrangement vil forholde seg til og innordne seg WADA-reglementet, svarte X Games-generalen: – Ja, det vil vi. Og det føler jeg at vi gjorde sist også. Produksjonsselskapet bak Disney-eide og TV 2-arrangerte X Games har altså søkt om støtte også fra staten til en utvidelse neste år. De mener at regjeringen, på samme måte som Oslo kommune, kan bruke X Games til å vise at Norge er opptatt av «nyskapning og innovasjon».
Skipresident Erik Røste og X Games-generalen Henning Andersen braket igjen sammen på et debattmøte fredag.